Anno Domini millesimo ducentesimo quadragesimo secundo acta sunt haec apud Cistercium tempore Capituli generalis.  1  Festum Sanctae Coronae pronuntiatur sic : Tertio idus augusti, civitate Parisius translatio sanctae spineae coronae Domini Iesu Christi ; prima missa sit de sancto Tyburtio, maior vero de festo cum *Credo* et absque praefatione speciali.  2  Iniungitur omnibus personis Ordinis ut divinum officium tam in infirmitorio quam in labore et alibi distincte persolvant et in psalmis et hymnis in metris pausulam facere non omittant.  3  In chartis visitationum numquam aliquis, nisi abbas fuerit, sigillum appendat, priores vero Cistercii et Claraevallis, licet visitationibus et electionibus praesentes fuerint, per abbates idoneos sibi adiunctos secundum formam Ordinis constitutam dicta officia exequantur, et in abbatum de regno Franciae cessionibus suscipiendis, ipsisque deponendis, tamquam viri discreti, cum magnum damnum non sit in mora modici temporis, abbatum Cistercii et Claraevallis certum expectent beneplacitum, sigillo authentico roboratum, vel consilium Capituli generalis.  4  Licet priores Ordinis cum consilio domus vacantibus matribus ecclesiis de visitationibus faciendis in filiabus suis debeant providere secundum Ordinis instituta, nullam tamen destituendi vel instituendi abbates in eis vel recipiendi cessiones eorum per se vel per alios habere se noverint potestatem, si mora tamen trahat ad se periculum, in his recurratur ad consilium sequentis Capituli generalis.  5  Cum per verba compositionis inter venerabilem patrem Cistercii et quatuor primos abbates, dominus Cistercii in institutione vel destitutione alicuius ex ipsis, tres alios teneatur bona fide vocare, et hoc anno in electione abbatis Pontigniacensis, prior Cistercii non requisivit consilium de Firmitate et de Morimundo abbatum qui illuc vocati fuerunt, in suum, ut dicunt, praeiudicium et gravamen, et super hoc conquesti sunt Capitulo generali, statuit Capitulum generale ut propter hoc ipsis nullum omnino praeiudicium generetur, sed utrique parti id ius et possessio quae habuerunt ante electionem memorati abbatis integra permaneant penitus et illesa, secundum quod in dicta compositione continetur. Statum autem et promotionem Pontigniacensis abbatis approbat et confirmat Capitulum generale.  6  Districte praecipitur patribus abbatibus ut efficaciter laborent ad tales promovendos in abbates qui, sicut scriptum est, sint vitae laudabilis, aetatis legitimae et competentis litteraturae, ita saltem quod in suo capitulo competenter sciant et possint ad aedificationem proponere verbum Dei, et in Capitulo generali litteraliter loqui. Quod si aliter factum fuerit, institutus ab abbatis officio deponatur, et scienter instituens omni sexta feria sit in pane et aqua usque ad sequens Capitulum generale super hoc veniam petiturus. Electores autem omni sexta feria sint in pane et aqua, et ultimi in ordine per annum, et in singulis electionibus et capitulis ante electionem haec diffinitio recitetur.  7  Abbas de crimine convictus vel manifeste confessus et propter hoc depositus, non eligatur iterum in abbatem, nisi de licentia Capituli generalis.  8  Capitulo 25° decimae distinctionis additur ut cum corpus cuiuscumque abbatis defuncti ad quamcumque abbatiam Ordinis nostri portari contigerit, sibi ad portam a conventu domus processionaliter occurratur, et in choro monachorum honorifice deportetur et circa ipsum nocte more solito vigiletur, et pro ipso in crastino in conventu solemniter celebretur.  9  Verbum illud quod continetur in illa diffinitione anni 1240 : Ut conscientiis, etc. videlicet : redditus autem annuos, etc. propter bonum Ordinis ad quascumque possessiones immobiles extendit Capitulum generale.  10  Praecipitur universis abbatibus et prioribus ut fugitivis inordinate discurrentibus cuiuscumque domus sint, per se vel per suos faciant auferri habitum regularem, et si necesse fuerit ad hoc advocetur brachium saeculare.  11  Illud quod de fugitivis scriptum est quod sint ultimi omnium, sic intelligit Capitulum generale, scilicet quod monachi sint ultimi post professos et conversi etiam post conversos novitios.  12  Sententia de deprehensis in carnis contagio manifesto ita temperatur ut conversi ablato sibi habitu emittantur ad grangias vel cellaria eiusdem domus ubi in habitu, qui abbati visus fuerit, honeste vivant et grossiori pane familiae sint contenti, ita tamen quod carnibus non vescantur et abbatias non ingrediantur causa morandi. Monachi vero secundum discretionem abbatis aut incarcerentur aut, sicut scriptum est, ad domos alias emittantur.  13  Deprehensi in vicio indicibili, secundum statutum Ordinis, omni occasione remota incarcerentur usque ad nutum Capituli generalis ; abbas vero vel prior qui hoc non fecerit, gradum altaris non ascendat quousque dictum statutum fuerit adimpletum.  14  Praecipitur omnibus Cisterciensibus conversis ut illo die intersint capitulo qui tenetur conversis tempore Capituli generalis, exceptis illis quos cellerarius domus ex certis causis duxerit retinendos.  15  Patribus abbatibus et visitatoribus monialium praecipitur ut secundum facultates ipsarum taxent numerum omnium personarum, et taxatum numerum non excedant absque licentia Capituli generalis ; qui vero contravenerint omni sexta feria sint in pane et aqua usque ad Capitulum generale, in ipso Capitulo veniam petituri.  16  Moniales in benedictione quam percipiunt ab abbate solum nomen abbatis benedicentis exprimant et nihilominus quam citius potuerint profiteantur propriis abbatissis, quae in solis processionibus utantur baculo pastorali.  17  Pro salute animarum et conservatione bonae famae Ordinis, praecipitur ut nulla monialis Ordinis nostri loquatur nisi per fenestram bene et spisse ferratam vel laqueicium modo simili preparatum, exceptis abbatissis et cellerariis cum exierint ad sua negotia procuranda. Conceditur tamen ut cum honestis et multum reverendis personis, quibus sine gravi damno et scandalo ingressus denegari non potest, intus loqui liceat in loco a visitatore ad hoc aptius deputato ; qui abbas inobedientes et rebelles per excommunicationis et interdicti sententiam, seu modis aliis coerceat quousque satisfactioni humiliter se supponant.  18  Licet olim diffinitum sit ab Ordine quod moniales quae noluerint subire iudicium Ordinis, ab Ordinis societate penitus excludantur, prohibet tamen Capitulum generale ne abbatiae ipsarum sicut nec monachorum expirent ab Ordine absque licentia Capituli generalis.  19  Orationes anno praeterito statutae pro patribus nostris et sociis eorum imperiali carceri mancipatis usque ad liberationem ipsorum dicantur.  20  Pro rege Franciae et regina matre eius et liberis eius et regina uxore eius et liberis eius, una missa de Spiritu Sancto a singulis sacerdotibus celebretur per Ordinem universum ; huic missae associentur dux et ducissa Burgundiae et liberi eorum, rex Navarrae et uxor et liberi eius, et comes Senensis et dominus Fonginarum qui petunt quod dominus det eis heredem masculum, Galterus de Sancto Paulo, dominus Matheus de Marniaco, vicecomitissa Turene, episcopus Belvacensis.  21  Petitio venerabilium patrum episcoporum Calinensis et Humanati de faciendo plenario servitio post eorum obitum per universum Ordinem, exauditur.  22  Petitio Constantiae monialis sororis reginae Franciae, quae multum stat pro Ordine, videlicet de plenario servitio post eius obitum habendo per universum Ordinem, exauditur.  23  Domino Symoni Montisfortis, comitis Lincestriae, qui cum magna devotione praesentialiter accessit ad Capitulum generale, conceditur una missa de Sancta Maria a singulis sacerdotibus et plenarium servitium audito ipsius obitu per Ordinem universum.  24  Pro Guidone nepote matris ducis Burgundiae et pro comitissa Barri amica uxoris domini ducis, una missa pro defunctis a singulis sacerdotibus dicatur per Ordinem universum ; huic missae associentur domino Vuangionis rivi et dominus Archenbaudus de Borbonio et vicecomes de Turene.  25  Domino Galchero quondam abbati Cistercii, cui concessum est plenarium servitium per totum Ordinem, persolvatur.  26  Pro comite Montisfortis nuper defuncto, sicut ei promissum est a Capitulo generali, plenarium servitium persolvatur per Ordinem universum.  27  Comiti Nivernensi iam defuncto, sicut ei promissum est a Capitulo generali, una missa pro defunctis a singulis sacerdotibus Ordinis persolvatur.  28  Districte praecipitur auctoritate Capituli generalis abbati Fontisfrigidi ut ad abbatiam Grandisylvae, matrem suam, ad quam electus est, ascendere non omittat. Abbas de Bellapertica et de Bonacumba hoc ei denuntient, et ipsum ad hoc compellant, si necesse fuerit, auctoritate Capituli generalis.  29  Inspectio abbatiae monachorum quam dominus episcopus Prusciae vult aedificare, de Lenda et de Oliva abbatibus committitur ut ad locum praesentialiter accedant, pensatis omnibus et cetera, ponant ibi conventum, si viderint expedire, et quid inde, etc. Abbas de Lenda hoc collegae suo denuntiet, et sit filia de Lugna.  30  Inspectio abbatiae monachorum quam vult aedificare episcopus Vuerdensis, committitur abbati Morimundensi ut per se vel per alios quos ad hoc idoneos invenerit, pensatis quae secundum formam Ordinis sunt pensanda, prout viderit expedire faciat et quid inde, etc., et sit filia de Hersendehuse.  31  Inspectio loci ad quem petit abbas de Alvastro transferri domum suam, committitur de Novavalle et de Gunalia abbatibus, ut ad locum praesentialiter accedant pensatis omnibus, etc., et quid inde, etc.  32  Inspectio abbatiae monialium quam petit nobilis vir Conradus de Croten associari Ordini, committitur de Sconenouue et de Hulebrunne abbatibus, et quid inde, etc. Abbas de Sconenouue hoc suo collegae denuntiet.  33  Inspectio abbatiae monialium pro qua petit archiepiscopus Coloniensis, committitur de Bergis et de Campo Sanctae-Mariae abbatibus ut ad locum praesentialiter accedentes faciant, pensatis omnibus, etc., et quid inde, etc.  34  Inspectio abbatiae monialium quam petit associari Ordini dominus Moguntinus, committitur Everbacensi et Uterinae vallis abbatibus, qui praesentialiter ad locum accedent pensatis omnibus, et quid inde, etc.  35  Inspectio abbatiae monialium quam petit incorporari Ordini dux Meranir, committitur de Asseborne et de Reithehasela abbatibus, ut ad locum praesentialiter accedant pensatis omnibus, etc., et quid inde, etc.  36  Abbatia monialium de Meringe iterato committitur de Boch et de Lenin abbatibus, ut posthabito contractu cum fundatoribus ibidem introducant conventum, si viderint expedire, et quid inde, etc. et sit filia de Sichen.  37  Committitur de Campo et de Bergis abbatibus ut abbatiam monialium de Porta Coeli Ordini incorporent auctoritate Capituli generalis, si viderint expedire, et sit filia Vallis Sancti Petri, et quid inde, etc.  38  Paternitatem monialium de Sancto Egidio concedit abbati de Hersendehuse iure perpetuo, de consensu abbatis de Amulesborne Capitulum generale.  39  Negotium abbatiae monialium de Marcilia committitur de Bonoradio et de Rigniaco abbatibus in plenitudine potestatis, et quid inde, etc.  40  De prioratu monialium in Arelocho contra formam Ordinis per abbatissam de Mologesio filiam Cistercii constructo, ubi carnes comedunt, et, ut dicitur, minus ordinate vivunt plures earum, committitur visitatoribus Cistercii in plenitudine potestatis, et quid inde, etc.  41  De forma vivendi fratrum clericorum in abbatiis monialium commorantium committitur Bellibecci et Frigidimontis abbatibus, et quid inde, etc.  42  Iniungitur de Bellobecco et Vallium Sarnai abbatibus ut ex parte Capituli generalis ad Fratres Praedicatores et Minores accedant Parisius commorantes, et verbis efficacibus ipsos rogent, moneant et inducant ne personas Ordinis nostri professas in suo recipiant vel retineant Ordine, sine licentia Capituli generalis, et quid inde, etc.  43  Conceditur episcopo Prunetorum auctoritate Capituli generalis quod possit secum habere duos tantum monachos Ordinis, bonae famae et conversationis honestae.  44  Abbatiae Savigniacensi duas lampades in ecclesia de eleemosyna pro satisfactione cuiusdam militis, qui ecclesiam ipsam laesit enormiter, habere concessit Capitulum generale.  45  Comitissae Carnotensi habere conversum eleemosynarium vitae laudabilis, aetatis maturae et boni testimonii, ut sibi providerit abbas de Eleemosyna, concedit Capitulum generale.  46  De missa concedenda in domo Fontineti domino de Saus nuper defuncto committitur visitatori, ut auditis rationibus abbatis et conventus Fontineti faciat inde auctoritate Capituli generalis quod viderit expedire, et quid inde, etc.  47  Petitio domini Leodiensis episcopi ut in abbatiis dioecesis suae pro bonae memoriae Joanne praedecessore suo fiat plenarium servitium exauditur.  48  Causa quae vertitur inter abbatem de Maceriis ex una parte, abbatissam et conventum de Molesia ex altera, committitur abbati de Fontineto pacificanda vel iudicanda, etc., et quid inde, etc.  49  Causa abbatis Sancti Thomae et sororum Sanctae Margaretae committitur abbati de Roseriis in plenitudine potestatis, pacificanda vel iudicanda, etc., qui assumpto secum quolibet abbate reportet litteras ducis Venetiarum cum litteris Capituli generalis, et quid inde, etc.  50  Causa abbatis Dalonis contra abbatem Gardae Die committitur de Boscanio et de Bellapertica abbatibus, pacificanda vel iudicanda, et quid inde, etc.  51  De abbate Sancti Thomae qui noluit recipere visitatores a patre suo missos committitur abbati de Roseriis patri suo in plenitudine potestatis, et quid inde, etc.  52  De abbate de Begar qui dicitur filium suum abbatem de Sancto Albino minus iuste deposuisse, abbati de Eleemosyna committitur qui, abbate de Veterivilla secum assumpto, corrigat in plenitudine potestatis, Capituli generalis auctoritate, sicut viderit corrigendum, et quid inde, etc.  53  De abbate Sancti Marcelli qui sanus et incolumis dicitur remansisse a Capitulo generali, et discurrere per provincias, committitur abbati Pontiniaci in plenitudine potestatis ut corrigat prout expedire viderit, et quid inde, etc.  54  De abbate Vallis Paradisi qui contra formam Ordinis et visitatorum mandatum, in claustro et in aliis quibusdam officinis picturas habet notabiles, et qui cessionem cuiusdam abbatis recepit et etiam professionem, non obtenta licentia vel mandato patris abbatis ut debet, et qui de mandato speciali visitatorum suorum venire debuit ad Capitulum generale, ut se recognosceret de excessibus suis, et non venit, committitur visitatoribus Claraevallis in plenitudine potestatis, qui personaliter ad locum accedentes, corrigant secundum formam Ordinis quae noverint corrigenda, et quid inde, etc. Abbas de Moris hoc denuntiet priori Claraevallis.  55  De monachis Vallis benedictae qui proprios verberaverunt abbatem et priorem, committitur de Bonavalle et de Benedictione Dei abbatibus a Capitulo generali in plenitudine potestatis, et quid inde, etc.  56  De quibusdam Karoliloci personis qui dicuntur minus sufficienter ministrasse quibusdam abbatibus Alemanniae venientibus ad Capitulum, et de cuculla quam perdidit idem abbas de Luceia, committitur de Clarofonte et de Bethania abbatibus qui, in reditu a Capitulo veritate cognita, corrigant et faciant auctoritate Capituli generalis quo modo viderint facienda, et quid inde, etc.  57  De scandalo orto in grangia de Estomer quando abbates veniebant ad Capitulum generale, committitur de Pontiniaco et de Eleemosyna abbatibus, qui in reditu Capituli veritatem requirant et modo debito puniant puniendos, et quid inde, etc.  58  De converso Sancti Andreae in Goffer pro furto in familiarem redacto, ut in habitum regularem possit recipi, et de alio monacho in proprietate sex denariorum defuncto in eadem domo et extra cimeterium sepulto, qui tamen non erat, ut dicitur, sanae mentis, committitur patri abbati Saviniaci, et quid inde fecerit Capitulo proximo futuro renuntiet.  59  Commissionem factam anno praeterito abbatibus de Fonte vivo et de Castaneola super monachis de Cliento usque ad finem debitum exequantur, et quid inde, etc. Abbas de Locedio hoc eis denuntiet.  60  De querela quae vertitur inter abbatem de Uxelegrade et abbatissam et conventum monialium Portae Coeli, et de eodem abbate qui dicitur sibi minuisse in domo monialium, committitur abbati Morimundensi in plenitudine potestatis, auctoritate Capituli generalis tam de contemptu inquisitorum a Capitulo generali missorum, quam de omnibus aliis quae tangunt dictum negotium ut modo faciat prout secundum formam Ordinis viderit faciendum, et quid inde, etc.  61  Querela abbatis Mansiade contra abbatem Bonicampi, committitur Montispetrosi et Vallis honestae abbatibus, pacificanda vel iudicanda, et quid inde, etc.  62  Querela abbatis Portensis contra episcopum Brusciae et episcopi contra eumdem abbatem, committitur de Andreio et de Sylio abbatibus, pacificanda vel iudicanda etc., et quid inde, etc. Abbas de Lugna hoc eis denuntiet.  63  Querela quae vertitur inter abbates de Lennay et de Melone committitur de Bochiam et de Sancto Mauricio abbatibus, pacificanda vel iudicanda, etc., et quid inde, etc.  64  Abbas de Esrom qui de poena denuntianda monacho et conversis Datiae, qui exeuntes de Ruremunde abbatia monialium tabernam intraverunt, renuntiare debuit Capitulo generali et non renuntiavit, poenam peragant in Usibus constitutam. Abbas de Herivado hoc ei denuntiet.  65  Abbates de Ursaria et de Salzezade quibus commissa fuit causa abbatis de Alcubatia et nihil inde renuntiaverunt Capitulo generali, poenam peragant in Usibus constitutam. Abbas de Foenalibus hoc eis denuntiet.  66  Abbas de Salzezade qui non denuntiavit collegae suo quae ei ex parte Capituli generalis denuntiare debuit et non fecit, poenam peragat in Usibus constitutam. Abbas de Foenalibus hoc ei denuntiet.  67  Abbas de Alcubatia qui nuntiare debuit collegae suo et non denuntiavit quae ei praeceperat Capitulum generale, non renuntiavit Capitulo generali, poenam peragat, etc. Abbas de Foenalibus hoc ei denuntiet.  68  Abbas Portensis qui in electione filiae suae de Cella mediatorem admisit clericum saecularem, sex diebus faciat levem culpam et quadraginta diebus sit extra stallum abbatis ; abbates ceteri qui fuerunt praesentes et non contradixerunt viginti diebus sint extra stallum abbatis ; electores vero ultimi per annum, et omni sexta feria sint in pane et aqua usque ad Capitulum generale gravius puniendi, si de cetero in electione mediatorem recipiant saecularem, Abbas Portensis hoc aliis denuntiet.  69  Abbas Belli loci qui recepit duos monachos fugitivos de Bethania sine licentia proprii abbatis, tribus diebus sit in levi culpa, uno eorum in pane et aqua et quadraginta diebus extra stallum abbatis. Dicti vero monachi absque habitu regulari eant ad portam propriae domus misericordiam petituri.  70  Abbas Bergensis qui, tacita qualitate infamiae, conversum quemdam petiit revocari, tribus diebus sit in levi culpa, uno eorum in pane et aqua, et dictus conversus non revocetur, nisi de Capituli generalis licentia.  71  Licet prior Regalis montis a visitatore suo fuerit punitus pro eo quod minus humane et irreverenter suscipi fecit corpus abbatis Aureavallis hoc anno defuncti, additur a Capitulo generali ut idem prior missus ad Aureamvallem per tres dies ibidem faciat levem culpam, uno vero in pane et aqua. Similiter apud Ursicampum ubi sepultus est, per triduum faciat levem culpam, uno eorum in pane et aqua. De modo autem satisfaciendi saecularibus qui ex hoc scandalizati sunt, committitur abbati Frigidimontis. Abbas vero suus qui hoc cum dissimulatione pertransiit, tribus diebus faciat levem culpam, uno eorum sit in pane et aqua.  72  Herbrandus monachus falsarius, si capi poterit, capiatur, et arctissime et perpetuo carceri mancipetur. 